作者：李昴英
词牌/韵律：贺新郎

paragraphs: 细与黄花说。
是天教、开遇重阳，玉裁金屑。
老行要寻松竹伴，雅爱山翁鬓雪。
任满插、追陪节物。
惟有渊明吾臭味，傍东篱、盘薄芳丛撷。
便无酒，也清绝。
芒寒色正孤标洁。
惯平生、餐霜饮露，倚风迎月。
不比芙蓉偏妩媚，不比茱萸太烈。
似隐者、萧闲岩穴。
至老枝头犹健在，笑纷纷、红紫尘沙汨。
香耐久，看晚节。